ועדת המשנה לנושא מפגעי איכות סביבה, כנסת 16, פרוטוקול מספר 46, 2005-06-07 13:00

לאה נס: אני רוצה לפתוח את הישיבה של ועדת המשנה של ועדת הפנים ואיכות הסביבה לנושא מפגעי איכות סביבה.

לאה נס: הישיבה הזו היא ישיבת מעקב על ישיבה שנעשתה פה לפני יותר מחצי שנה, שמונה חודשים, בקשר לאתר האנטנות שממוקם ברמת אלמוגי בחיפה, בסמוך לבית הספר איינשטיין.

לאה נס: גם אזור מגורים וגם בית ספר, אתר שכבר יש החלטה להעתיק את התחנה הזאת, תחנת השידור של הצבא, של מערכת הביטחון שיש בה אנטנות של גלי צה"ל, גלגל"צ, משטרה ושב"כ.

לאה נס: חלק מהן אולי כבר לא פועלות אבל יש חלק אחר שפועל.

לאה נס: הייתה פה ישיבה ויצאה מכאן קריאה, והייתה הבנה של משרד הביטחון שהם צריכים לממש כבר את הכוונה הטובה שלהם מלפני כמעט עשור להעתיק את האתר.

לאה נס: מעבר לכך שהיו שם בדיקות גם של המשרד לאיכות הסביבה והקרינה הייתה גבוהה, למרות הפעולות שעשתה המערכת הביטחונית וכל מי שנמצא שם באתר, פעולות שנועדו להוריד את רמת הקרינה, ואני לא רוצה להיכנס לויכוחים שהיו פה גם בישיבה הקודמת, מדדו בחצר של בית הספר, בכיתה, במסדרון.

לאה נס: זה נמצא באזור מגורים ליד מקום בו שוהים ילדים.

לאה נס: הייתה כבר החלטה להעתיק את התחנה הזאת ואנחנו מבינים מהתושבים שלא נעשה שום דבר.

לאה נס: ישנם כאן נציגי תושבים והבנתי שהמשרד לאיכות הסביבה כבר לא מרגיש צורך אפילו לבדוק.

לאה נס: אז ראשית אתן את רשות הדיבור לתושבים המודאגים שיזמו וביקשו ממני לעשות ישיבת מעקב נוספת, ואני מאוד מבינה את המצוקה והחרדה.

לאה נס: אמנם פאניקה זה דבר לא בריא וחרדה לכשעצמה מסכנת את הבריאות, אבל אי אפשר להתעלם מזה וצריך לפעול, וזה המקום.

לאה נס: איציק שפירא, בבקשה.

יצחק שפירא: אני איציק שפירא, יושב ראש ועד השכונה.

יצחק שפירא: אני רוצה להזכיר שבישיבה הקודמת יושבת ראש הוועדה נזפה בנציגי המשרדים השונים על כך שהם לא מתערבים ופועלים בנושא.

יצחק שפירא: למרות שהם ננזפו הם לא עשו גם הלאה דבר.

יצחק שפירא: לא משרד הבריאות, לא המשרד לאיכות הסביבה ובראש ובראשונה משרד החינוך מתעלם לגמרי מכל פעולה.

לאה נס: ועיריית חיפה שבהתחלה איימה או סגרה את בית הספר לכמה ימים, או שזה רק היה איום?

יוסף מזון: זה היה יותר סגירה של ועד ההורים בבית הספר ולא של העירייה.

יצחק שפירא: יתרה מזאת.

יצחק שפירא: משרד הביטחון בראותו שיש תחנת ניטור על בית הספר פשוט הפנה את הקרינה ב-180 מעלות לכיוון בתי התושבים.

יצחק שפירא: המדידה האחרונה שנעשתה על ידי התחנה החדשה שנרכשה לצורך העניין נעשתה בפסח, נעשתה מדידה בבתי התושבים עצמם.

יצחק שפירא: כדי להמחיש עד כמה הדבר מסוכן אנחנו מדברים פה על ערכים הרבה יותר גבוהים ממה שדובר בישיבה הקודמת, ונמצאו ערכים כאלה.

לאה נס: את זה אתה אומר, בוא נשמע מה שגלברג יאמר.

יצחק שפירא: סליחה, אני מסתמך על נתונים שלהם, מהנדסת הקרינה של המחוז מדדה והעבירה לנו את התוצאות וזה מתבסס על כך.

לאה נס: אבל אמרת שהם סגרו את תחנת הניטור.

יוסף מזון: זה היה בדיוק יומיים לפני שהם סגרו את התחנה כי התוצאות פשוט לא מתאימות.

יצחק שפירא: מה שמדאיג יותר מזה זה שנעשים כל מיני דיונים בין כל מיני גופים.

יצחק שפירא: אנחנו לא יודעים את כל מה שקורה.

יצחק שפירא: כולם מסכימים שהתחנה צריכה לצאת וכולם מסכימים שיש אתר חליפי לתחנה הזאת, בפועל היא נמצאת שם ועדיין משדרת, כאשר דובר שצריך לאלתר להוציא את האנטנה של גלי צה"ל מהמקום, היא לא זזה משם, למרות שמפקד גלי צה"ל הביע את נכונותו להעתיק אותה משם.

יצחק שפירא: מה שקורה בפועל הוא שאני מודאג מההתעלמות הזאת, לא הרשות המקומית ואף אחד מהמשרדים המעורבים, לא פעל במילימטר כדי להזיז משם את האתר הזה.

יצחק שפירא: האתר הזה ממשיך להקרין.

יצחק שפירא: אני רוצה להוסיף בנושא האתר שאנחנו חושדים שכנראה יש פה דברים נוספים שמסתתרים מאחורי כל הסיפור הזה, ערכים של קרקע ודברים כאלה, בקיצור כספים, וזה הדבר היחידי שכרגע לדעתי עוצר את כל המהלך.

יצחק שפירא: אם אנחנו יכולים היום לקבל איזושהי החלטה על ידי הוועדה, אני מאוד אבקש לא מעקב נוסף אלא פשוט החלטה להזיז את העניין, אני אשמח.

לאה נס: בכל אופן אנחנו רשות מחוקקת ומבקרת, אנחנו יכולים לקרוא, להמליץ, להגיד, אבל מי שהם הרשות המבצעת אלו המשרדים, אבל כמובן שהם אינם יכולים להתעלם ממה שאנחנו אומרים.

לאה נס: תודה.

לאה נס: בבקשה.

יוסף מזון: אני יוסי מזון יושב ראש ועד ההורים בבית הספר איינשטיין בחיפה.

יוסף מזון: לגבי תחנת הניטור, עתרתי בשם הורי בית הספר לבית המשפט ופסק דין יצא שמדינת ישראל חייבת להקים תחנת ניטור בשטח בית הספר, ואכן אחרי מספר דיונים עשו כך.

יוסף מזון: בערב יום הזיכרון בלי להודיע לאף אחד, המשרד לאיכות הסביבה פשוט בא ותלש את התחנה מהמקום.

יוסף מזון: אחרי שבוע שחיכינו לתוצאות של התחנה גילינו שהיא נעלמה.

יוסף מזון: גם זה לקח להם איזה שלושה או ארבעה ימים של גימגומים למה אנחנו לא מקבלים תוצאות עד שהם הודו שהם לקחו אותה.

יוסף מזון: אולי אדון סטיליאן ייתן לנו תשובה למה הם לקחו אותה בניגוד להחלטת בית משפט?

לאה נס: יש עוד מישהו מהתושבים, אנחנו נסיים את החלק של התושבים ואחר כך נשמע את שאר הדוברים.

לאה נס: אסף חייט: אני רוצה רק להוסיף עוד דבר.

לאה נס: שמי אסף חייט ואני אב לשני ילדים בבית הספר וגם בוועד הפעולה.

לאה נס: מה שנעשה בפסח, אנטנה יושבת על בית הספר.

לאה נס: הם עשו טריק מאוד פשוט.

לאה נס: הילדים לא נמצאים, בוא נעשה סיבוב בשכונה.

לאה נס: ואז התברר שאמנם מה שיש בבית הספר זה רע אבל בשכונה יש חגיגה מסביב כי השידורים הם כיווניים ויש אפשרות לשחק ואז התברר שבשכונה שיש קרינות מאוד גבוהות, ומה שעשה הצבא זה שהוא סגר להם את הכסף והם לא יכולים להפעיל תחנת שידור.

לאה נס: הצבא כעס כי עשו לזה טריק קטן אבל הוכיחו שהם שקרנים.

אבשלום דואק: גבירתי, אני רוצה לומר מספר מילים.

אבשלום דואק: אני אבשלום דואק, קודם כל אני נציגה של בתי שהיא תלמידה בביה"ס איינשטיין ואני גם חבר הוועדה המשפטית של ועד הפעולה.

אבשלום דואק: ראשית, כבוד הוא לי להופיע בפניכם, עשינו דרך לא מעטה עד כה כדי להגיע למעמד הזה.

משה גפני: גם אנחנו עשינו דרך לא מעטה עד שהגענו לפה.

אבשלום דואק: חן חן.

אבשלום דואק: קראתי כמובן את דבריה של גבירתי היושבת ראש שמצדדת במאבק הזה בצורה מובהקת בפרוטוקול הישיבה הקודם וכן הלאה בהתכתבויות רבות שנעשו.

אבשלום דואק: מה שעד היום יש לנו זה הרבה מאוד הבטחות.

אבשלום דואק: יש אין סוף הבטחות.

אבשלום דואק: כבר תשע שנים של הבטחות שהמיתחם צריך לעבור משם, ושום דבר לא נעשה הלכה למעשה.

אבשלום דואק: אצלנו אומרים, הסכמים יש לקיים.

אבשלום דואק: יש פה הסכמים ברורים על ידי בית המחוקקים, על ידי הוועדות הממלכתיות, על ידי משרד הביטחון, על ידי צה"ל, שום דבר לא נעשה בעניין.

אבשלום דואק: נעשו ללא ספק מדידות בתקופות שונות.

אבשלום דואק: מר גלברג שאיתו שוחחתי לפחות מספר פעמים מסר לי, ואני יכול לצטט מדבריו, שאני לא יודע מה מקור הקרינה דאז, יש כל מיני אנטנות שם, יכול להיות מזה, יכול להיות מהאנטנה ההיא, אני את ילדי לא הייתי שולח לבית הספר.

אבשלום דואק: אני חייב לומר שאמרה מהסוג הזה בהחלט צלצלה לאוזני ונחרדתי, אם אומר זאת איש מכובד, מקצוען שכמותו, יש להתייחס לדברים בכובד ראש.

אבשלום דואק: בנושא תחנת הניטור.

אבשלום דואק: תחנת הניטור היא בעצם איזושהיא מן מתכונת כזו או אחרת לנסות למדר ולהשקיט את חרדתם של התושבים, ולא כך הוא הדבר.

אבשלום דואק: הייתכן שבית משפט נותן צו, צו השופט שמוליק ברלינר, סגן נשיא בית המשפט המחוזי בפסק דינו קובע באופן מובהק וחד משמעי, תחנת ניטור תוך שבועיים.

אבשלום דואק: הצו הזה לא רק שהופר - - -

משה גפני: הוקמה יחידת הניטור.

אבשלום דואק: בחרדת לילה.

אבשלום דואק: השופט אמר שבמידה ולא יעמדו בתנאים של תחנת הניטור, תהיה הזכות המלאה - - -

משה גפני: השופט לא אמר שאסור לקחת אותה.

לאה נס: גפני, כל ישיבה רצינית אתה עושה אותה בדיחה.

רומן ברונפמן: הציבור לא מבין אותך.

אבשלום דואק: חבר הכנסת גפני, אני פונה אליך בקריאה אישית.

אבשלום דואק: מדובר פה בדיני נפשות.

אבשלום דואק: מדובר פה בבריאותה של בתי.

אבשלום דואק: אין דבר חשוב יותר בעולם, אני מבקש להתייחס לזה במלוא כובד הרצינות.

אבשלום דואק: אנא ממך.

משה גפני: כשאני מתייחס למשהו ברצינות אני מתחיל לצחוק, אבל אני בהחלט מתייחס לזה במלוא הרצינות.

משה גפני: היו"ר לאה נס: הצחוק הוא ממבוכה.

אבשלום דואק: מכל מקום, בן לילה תחנת הניתור נעלמה.

אבשלום דואק: אף אחד לא הודיע, אף אחד לא ציין ובמכתבה של עורכת הדין דורית ניסנבאום שמייצגת את יושב ראש הועד נכתב, גברת מיקי הרן הורתה לפרק את התחנה במחאה על התחייבות כספית שלא קויימה על ידי משרד הביטחון.

אבשלום דואק: האם עסקינן בדיני נפשות, אנחנו מתעסקים פה בכסף?

אבשלום דואק: לוקחים תחנת ניטור שהיא צו בית משפט, האם אנחנו יכולים להרשות לעצמנו להפר צו בית משפט.

אבשלום דואק: מדובר במיתחם אנטנות, גבירתי אמרה שמדובר פה באנטנות גלי צה"ל, גלגל"צ, חברים יקרים, מה, אנחנו היינו כחולמים?

אבשלום דואק: מדובר כאן במתחם של 40 דונם.

אבשלום דואק: נמצאות שם אנטנות מכל רמה שהיא, אנטנות של מודיעין, אנטנות סלולריות, אנטנות מכל סוג ומין שהוא.

אבשלום דואק: זה שאחדים אומרים שחלק משתמשים בזה, לא משתמשים בזה.

אבשלום דואק: האלומה היא אלומה, בלתי מייננת או מייננת, אנחנו לא מבינים בזה.

אבשלום דואק: מה שאנחנו יודעים זה שקרינה היא קרינה, ואנחנו בני האדם לא בדיוק יודעים להתמודד עם קרינה.

אבשלום דואק: לגבי זה יש מחקרים, טען פה קודם אותו רופא, אין מחלוקת בנושא זה שקרינה לא בדיוק מתאימה לתא החי.

אבשלום דואק: זה לא קיים, זה לא מתאים, זה לא הולך ביחד, ולא ייתכן שבמרכז אוכלוסין יוצב מתקן שכזה.

אבשלום דואק: גבירתי יושבת הראש, אני רוצה להוסיף עוד מספר מילים, אנא ממך.

אבשלום דואק: אני מבטיח לקצר.

משה גפני: אתה היית מאוד ברור עד עכשיו.

אבשלום דואק: כולנו נסכים כי הסחבת בטיפול עברה כל גבול.

אבשלום דואק: תשע שנים זה די והותר.

אבשלום דואק: תשימו לב לכל הקיטוב שנעשה בעניין.

אבשלום דואק: הייתה הבטחה של שנתיים.

אבשלום דואק: זה השנתיים הקבועות.

אבשלום דואק: אני לא יודע ממתי מתחילות השנתיים ומתי הן נסתיימו.

אבשלום דואק: השנתיים כבר עברו.

אבשלום דואק: האם לא עבר מספיק זמן?

אבשלום דואק: האם אין לקיים הבטחות?

אבשלום דואק: האם חיי ילדינו ומשפחתנו הפקר?

אבשלום דואק: האם לא די בחברינו מהשכונה ומורות בית הספר שחלו בסרטן.

אבשלום דואק: האם לא די?

אבשלום דואק: עכשיו אני רוצה לומר גבירתי משהו אישי.

אבשלום דואק: תרשי לי בבקשה.

לאה נס: עד עכשיו זה לא היה אישי?

אבשלום דואק: לא.

אבשלום דואק: עד עכשיו היה לזה שני גוונים, עכשיו אני רוצה לומר משהו אישי, בשם בתי.

אבשלום דואק: אני פה בשם בתי.

אבשלום דואק: לא ייתכן שלא אעשה כל הנדרש להבטיח את שלום בריאותה.

אבשלום דואק: ילדינו הם עתידנו.

אבשלום דואק: כל מעשינו הם בכדי להעניק להם עתיד מבטיח.

אבשלום דואק: המטרה העיקרית בציונות בעיני בהווה היא חינוך ילדינו.

אבשלום דואק: לא יתכן שבית המחוקקים ייתן יד שתגדע את מה שהוא עומל כה רבות להקים.

אבשלום דואק: מדינה שאינה דואגת לילדיה חוטאת בחטא היקר מפז, עתידה.

אבשלום דואק: תודה רבה.

לאה נס: תודה רבה.

לאה נס: סטיליאן בבקשה.

לאה נס: מה עושה המשרד לאיכות הסביבה למען האתר המדובר?

משה גפני: יש שאלה מוגדרת.

לאה נס: הוא יענה על הכל.

לאה נס: תאמין לי, הוא שמע היטב.

סטיליאן גלברג: קודם כל לגבי תחנת הניטור שזה משום מה הפך להיות הנושא.

סטיליאן גלברג: תחנת הניטור מנטרת קרינה היא לא פולטת קרינה.

סטיליאן גלברג: החשיבות שלה היא בלתת מידע כל הזמן על רמת הקרינה באזור מסויים.

רומן ברונפמן: את זה אתה מסביר לפרוטוקול?

רומן ברונפמן: או לנו?

סטיליאן גלברג: תן לי לומר שני משפטים ברצף ומייד אני אסביר הכל.

סטיליאן גלברג: דרך אגב, מדובר על תחנה שמדדה באופן רציף.

רומן ברונפמן: סטיליאן, למה היא הוזזה?

רומן ברונפמן: אתה הרי לא מוזמן פעם ראשונה לוועדה.

סטיליאן גלברג: התחנה לא הוזזה אלא נלקחה מהמקום שבו שהיא הוצבה.

לאה נס: מי לקח את מי?

סטיליאן גלברג: המשרד לאיכות הסביבה לקח.

משה גפני: הייתה החלטה של בית המשפט להציב שם את תחנת הניטור, מה עשיתם?

סטיליאן גלברג: לא הייתה החלטה של בית המשפט.

סטיליאן גלברג: בית המשפט רשם לפניו את העובדה שמשרד הביטחון, משרד איכות הסביבה הציב תחנת ניטור.

רומן ברונפמן: זה תוקף פסק הדין, מה אתה עושה במשרד?

סטיליאן גלברג: תחנת הניטור הזאת היא תחנה, מה שלא כתוב בפסק הדין ולא צריך להיות כתוב בפסק הדין זה שאנחנו הסכמנו לשים את התחנה הזאת באופן קבוע בתנאי אחד, שמשרד הביטחון יאפשר לנו לרכוש תחנה אחרת שאיתה ניתן שירות ל-400,000 אנשים אחרים שיש להם אותן הטענות, אותן הדאגות לילדים שלהם בכל אזור חיפה והצפון.

סטיליאן גלברג: זו תחנה שאמורה לשרת 400,000 איש.

לאה נס: בזמן שהיא הייתה שם לא בדקתם יותר בחיפה?

סטיליאן גלברג: בדיוק ככה.

סטיליאן גלברג: אני יכול לחזור על כך שוב.

לאה נס: אין לי מילים.

משה גפני: רק להפיל את הממשלה.

לאה נס: אתה היום בממשלה, אתה כבר לא יכול להגיד לי ממשלה רעה, אתה היום שותף.

משה גפני: למה, אני אומר ממשלה רעה.

משה גפני: זו ממשלה רעה שאם אין לך תחנת ניטור בכל אזור חיפה.

סטיליאן גלברג: אני עובד ציבור אני לא יכול להתייחס לנושא הממשלה.

משה גפני: נכון, אסור לך, אל תתייחס, רק תסכים איתי בלב וחוץ מזה אתה בסדר.

משה גפני: לא יאומן.

משה גפני: תחנת ניטור אחת הבנת?

לאה נס: בכל מפרץ חיפה?

סטיליאן גלברג: כל חיפה והצפון.

לאה נס: כל חיפה והצפון, זה לא רק חיפה,

סטיליאן גלברג: לנושא הזה של פיקוח על הקרינה האלקטרו מגנטית, זה המצב.

לאה נס: יש רק תחנה אחת.

לאה נס: אין להם מה לחשוב, אם זה לא טוב אנחנו לא יודעים, אתה מבין את ההשוואה?

לאה נס: למה אחד מוצא כך ואחד מוצא אחרת.

רומן ברונפמן: סטיליאן, היה הסכם בין משרד הביטחון למשרד לאיכות הסביבה על רכישת תחנה?

סטיליאן גלברג: היה הסכם לא כתוב.

סטיליאן גלברג: משרד הביטחון באיום של בית המשפט אמר לנו תשימו את התחנה.

לאה נס: את השערורייה הזאת הבנו.

לאה נס: עכשיו באו נדבר על רמות הקרינה שנמדדו עד שהייתה תחנה.

סטיליאן גלברג: בלי שום קשר, המדידות, מאז שהתחנה שמדדה באופן קבוע נלקחה מהמקום, כל יום מתבצעות מדידות בשיתוף של כל מי שרוצה כולל איגוד ערים לאיכות הסביבה של חיפה בשכונת אלמוג.

סטיליאן גלברג: כל יום, אין יום אחד, לא משנה אם העובדת שעוסקת בזה במחוז חיפה יצאה באמצע גיבוש, יצאה באמצע פעולות אחרות, כל יום מתבצעת שם מדידה מכיוון שאנחנו באמת חושבים שהנושא הזה הוא בנפשנו.

לאה נס: זאת אומרת אין תחנה אבל יש מדידה כל יום,

סטיליאן גלברג: יש מדידה כל יום.

סטיליאן גלברג: המדידות הן לא רק בבתי הספר, בבתי הספר כבר זמן רב אחרי שהמצב תוקן, רמות הקרינה הן אפסיות, מתחת לגבול הגילוי של התחנה, אלא אנחנו עשינו מדידות גם באזורים מסביב.

יצחק שפירא: למה אתם מסתירים את זה?

סטיליאן גלברג: אנחנו לא מסתירים שום דבר.

יצחק שפירא: אתם הבטחתם לחבר את התחנה לרשת, אתם לא עשיתם את זה.

סטיליאן גלברג: בוודאי שהבטחנו.

לאה נס: רגע, ומה הערכים מסביב, כי אמרו שאם אתה מטה את זה מבית הספר זה עובר לשכונה.

לאה נס: מה קורה בשכונה?

סטיליאן גלברג: רחוב יקינטון 51 אם אינני טועה, במרפסת מסויימת רמת הקרינה הגיעה לזמן קצר למעל 20 מיקרו וואט לסמ"ר.

יוסף מזון: תגיד שזה מעל הסף לפרוטוקול.

סטיליאן גלברג: זה לא מעל הסף.

יוסף מזון: לא כי אנחנו לוקחים מרפסת כמקום חיצוני.

יוסף מזון: מרפסת זה חלק מהבית שלי ואני אחיה במרפסת, מרפסת זה 24 שעות והסף הוא 20 והמכתב שלו אומר שהמרפסת זה מחוץ לבית שלי.

לאה נס: זה בית.

לאה נס: גם אם זה 20 לא היו צריכים לעבור על זה לסדר היום.

סטיליאן גלברג: הוא בא עם אג'נדה מסוימת, שמענו את ההתלהמות, תנו לי רגע להשיב.

לאה נס: מה שנאמר הוא מספיק, התרשמנו בהחלט מחומרת העניין.

סטיליאן גלברג: מה שהמשרד לאיכות הסביבה קבע זה שיש דרישות שונות והייתה ביקורת של יושבת ראש הוועדה.

סטיליאן גלברג: יש הבדל בין חשיפה בתוך הבית לבין חשיפה במקום שאין לו גג.

לאה נס: המרפסת זה לא כמו החדר, את זה אני לא מוכנה לקבל, ואמרתי לך את זה גם בישיבה הקודמת.

סטיליאן גלברג: כשחברי יושב במרפסת הוא לא מקבל ממדינת ישראל הגנה מפני קרני השמש, הוא לא מקבל את אותה הגנה.

יוסף מזון: למה, מדינת ישראל הקימה את האנטנה ליד הבית?

יוסף מזון: אתה הקמת את זה.

יוסף מזון: מדינת ישראל הביאה את השמש?

לאה נס: תאמין לי זה מקומם מה שהוא אומר גם בלי שאתה צועק.

לאה נס: אני רק רוצה לשמוע שסטיליאן אומר את זה, באמת.

סטיליאן גלברג: האנטנות היו קיימות הרבה לפני שאתה בנית את הבית ליד האנטנות.

סטיליאן גלברג: בוא נגיד את הדברים על השולחן.

אבשלום דואק: אז אולי נזיז את הבתים.

לאה נס: סליחה אדוני אני מבקשת לא לדבר בלי רשות דיבור.

יוסף מזון: סליחה שהתפרצתי.

יוסף מזון: אבל אתה משווה את זה לשמש, על מי שעומד מאחורי השמש תשאל את הרב גפני.

לאה נס: סטיליאן, באמת.

לאה נס: זה שזה מסוכן זה נכון.

סטיליאן גלברג: אני יכול לעמוד מול כל גוף מקצועי אחר.

סטיליאן גלברג: הסף שמותר במדינת ישראל באזורים שיש חשיפה רצופה וממושכת הוא שליש מהסף שמותר באזורים של החשיפה.

לאה נס: תגיד מספרים, אל תבלבל אותנו.

סטיליאן גלברג: 20 מיקרו וואט בסמ"ר מותר באזורים שהחשיפה היא רצופה וממושכת.

סטיליאן גלברג: 60 מיקרו וואט לסמ"ר באזורים שהחשיפה היא, דרך אגב בשוויץ, ששמענו קודם - - -

לאה נס: סטיליאן, אף אחד מפה במרפסת ביתו לא היה רוצה שימדד לו ה-20.

לאה נס: ולדבר על הגבול הדק בין מרפסת לבין חצר, זה בדיוק מה שהתווכחנו אז.

סטיליאן גלברג: הייתה ביקורת גבירתי.

סטיליאן גלברג: בדקתי גם מה קורה בנושא הזה במדינות אחרות.

סטיליאן גלברג: לקחתי את המדינה המחמירה ביותר שזה שוויץ.

לאה נס: זה לא רלוונטי, סטיליאן.

לאה נס: כשאנחנו נהיה הכל כמו שוויץ נאמץ גם את זה.

לאה נס: אנחנו לוקחים מכל אחד את הדבר הנכון ולא בגלל שזה מדינה כזו או אחרת.

לאה נס: אני בכל אופן לא חושבת שאתם יכולים לשקוט על השמרים ואתה יודע טוב מאוד, כמו שאמרו פה, שהיטו את זה בזוית מבית הספר לאוכלוסייה, זה אזור מגורים ואתם כמשרד לאיכות הסביבה צריכים להילחם כדי שהתחנה הזאת לא תישאר שם.

סטיליאן גלברג: כבוד השר לאיכות הסביבה פנה לכבוד שר הביטחון ותמך תמיכה מלאה, דרך אגב לא רק משיקולים של בטיחות קרינה, אנחנו רק מראה, אנחנו יכולים למדוד, אנחנו עושים את עבודתנו נאמנה, מודדים בכל מקום היכן שיש צורך.

לאה נס: מה שאתה כן צריך יותר זה לצעוק ולא להשתמש בגבול הדק של ההגדרות שאף אחד מהאזרחים לא רוצה.

סטיליאן גלברג: אנחנו עושים כמיטב יכולתנו כדי שאף תושב בארץ לא יהיה חשוף לקרינה מעל מה שצריך.

משה גפני: אני חייב לצאת אבל אני מבקש לומר רק משפט אחד.

משה גפני: אנחנו חוזרים על עצמנו כמו מנטרה.

משה גפני: עומדים המשרדים הייעודיים כולל המשרד לאיכות הסביבה - - -

רומן ברונפמן: חבל שאתה יוצא לפני שמשרד הביטחון מדבר, בוא תשמע את משרד הביטחון.

משה גפני: אני יודע, זה חוזר על עצמו כל הזמן, אני פשוט חייב ללכת.

משה גפני: אנחנו התושבים, חברי הכנסת והאזרחים במדינת ישראל נמצאים בפאניקה.

משה גפני: עומדים המשרדים ממול, כל הזמן, זה חוזר על עצמו, גם בתל אביב, גם בחיפה, בכל מקום בארץ, הם באים וטוענים שהכל בסדר, ואני כבר מתחיל להרגיש את השלג כשהוא מדבר על שוויץ, ואנחנו בפאניקה.

משה גפני: כלומר יש פה משרדי הממשלה מול תושבי מדינת ישראל, כשאנחנו לא מבינים כלום.

משה גפני: אנחנו לא יודעים למה אנחנו בפאניקה, אנחנו לא קוראים מחקרים, לא מודעים לכלום.

משה גפני: עובדי המשרדים אמנם עושים את עבודתם אבל אנחנו חייבים לשנות את החוק.

משה גפני: הטענה היא אך ורק כלפינו, כל הויכוחים האלה לא יעזרו, אנחנו חייבים לעשות שינויים בחקיקה.

לאה נס: כן, אבל כשיש החלטות, הייתה החלטה לפני 8 שנים להעתיק את התחנה והיא נמנעת, יכול להיות גם משיקולים כלכליים, זו פשוט שערוריה ואסור לנו לשבת בשקט ולא לדאוג שזה ישתנה.

לאה נס: חבר הכנסת ברונפמן, נשמע את משרד הביטחון ואתה תחליף את מקומי מפני שאני הולכת לישיבה אחרת.

לאה נס: בבקשה, נציג משרד הביטחון.

צביקה קרמן: אני צביקה קרמן, ראש תחום מקרקעין במשרד הביטחון.

צביקה קרמן: אני רוצה לצאת נגד כל אותן טענות לגבי עוצמת קרינה.

צביקה קרמן: אני מקבל את זה שהיו מדידות ספורדיות בנקודות מסויימות שהצביעו על קרינה גבוהה למשך זמן מסויים.

צביקה קרמן: דברים כאלה יכולים לקרות, כשיש בנקודה מסוימת קרינה גבוהה אבל עוד פעם, זה לא לאורך זמן, זה נקודות ספורדיות, ועל סמך בדיקה ספורדית לבנות תיאוריה שלמה על עיקרון הקונספירציה, זה קצת מוגזם, זה דבר אחד.

צביקה קרמן: בוא נעזוב את תחנת הניטור שמשום מה הפכה פה לנושא המרכזי כי התפקיד שלה הוא רק למדוד.

צביקה קרמן: קודם כל משרד הביטחון פועל בשני אופנים.

צביקה קרמן: האחד, הוצאת אנטנת גלי צה"ל מתוך המתחם.

אבשלום דואק: מתי?

צביקה קרמן: לאלתר, אם תכנס לי לדברים תקבל תשובה יותר מהר?

אבשלום דואק: אני שואל שאלה פשוטה.

צביקה קרמן: לא הפרעתי לך ואני מבקש שלא תפריע לי.

רומן ברונפמן: חברים, יש לי בקשה לכל הנוכחים פה.

רומן ברונפמן: כל מי שמדבר עם רשות הדיבור יגמור ויסיים את דבריו בניחותא, ואחר כך יהיו שאלות, בבקשה.

צביקה קרמן: כל האנטנות שמפעילה גלי צה"ל על כל התחנות שלה יוצאו משם, בסדר?

צביקה קרמן: נכון להיום אנחנו יודעים להציב לו"ז של הוצאה משם בתוך חצי שנה, יש ציוד שנמצא כרגע ברכש, צריך להגיע לארץ, זאת התקופה שאנחנו מתכוונים להוציא את זה בתוך חצי שנה.

עמרם מצנע: האם אני מבין שיש פה הבטחה?

עמרם מצנע: שאם לא יהיה כוח עליון בתוך חצי שנה המתקן הזה לא שם?

צביקה קרמן: אני יודע להגיד היום שתוך חצי שנה אנחנו מתכוונים להוציא את המתקן.

רומן ברונפמן: את כל המתקן?

צביקה קרמן: לא אלא את גלי צה"ל על כל התחנות שהוא נמצא שם ומשדר מהן.

עמרם מצנע: זו אמירה שלא נאמרה אף פעם.

צביקה קרמן: יתרה מכך, אמרה קודם יושבת ראש הוועדה, שכמו שבוועדה שלפני 8 שנים החליטו, היו דיבורים היו כוונות אבל לא נתקבלה החלטה כזאת.

צביקה קרמן: עכשיו בעניין שאר האנטנות שנמצאות במתחם.

צביקה קרמן: יש כרגע פרוגרמה שהכינה עיריית חיפה ליצור מנוף כלכלי על מנת לקחת ולהזיז משם את כל המתחם.

צביקה קרמן: הפרוגרמה הזאת נמצאת כרגע בבדיקה על ידי יועצים שלנו לבדוק את המנוף הכלכלי שלה.

רומן ברונפמן: מה זה המנוף הכלכלי?

רומן ברונפמן: אתה יכול להסביר לנו?

צביקה קרמן: מנוף כלכלי זה לקחת את המתחם, ליצור עליו תוכנית שיווקית שתפתח את המקום, ועל ידי זה ליצור את המנוף הכספי להוצאת המתחם ממקומו.

עמרם מצנע: זו פרוגרמה שהוגשה לפני 4 וחצי שנים.

צביקה קרמן: פרוגרמה מתוקנת שהועברה לידי שר הביטחון ב-1 למרץ 2005, אבל זה נכון, זה מבוסס על פרוגרמה ישנה שהוכנה כבר מזמן.

רומן ברונפמן: זה היה בזמנך, מצנע,

צביקה קרמן: הפרוגרמה הזאת כרגע נמצאת בבדיקה.

צביקה קרמן: במקביל הוקמה וועדה שהיושב ראש שלה הוא ראש עיריית חיפה.

צביקה קרמן: חברים בה מנכ"ל עיריית חיפה, נציגי העירייה, נציגי האוצר, מנהל מקרקעי ישראל, בעלים פרטיים שחלקם ייוצגו על ידי העירייה ומשרד הביטחון.

צביקה קרמן: המטרה היא ליצור מנוף כלכלי באמצעות אותה פרוגרמה.

עמרם מצנע: אתה יודע שיש שם בעיה שאלו שטחים מופקעים ברובם.

צביקה קרמן: נכון, לכן יש פה גם בעלים פרטיים.

עמרם מצנע: לא, אין בעלים פרטיים.

צביקה קרמן: כקבוצה נמצא את הדרך להתמודד, זו הסיבה שכרגע אנחנו מנסים ליצור שם מנוף כלכלי גבוה יותר על מנת לייצג יותר דירות כדי שבאמת יישאר בסופו של דבר יותר כסף למשימה.

עמרם מצנע: יש לי שאלה, אתם מדברים על ההעברה של האנטנה הראשית למקום חדש או הורדת האנטנות לאנטנות קיימות?

צביקה קרמן: אני מדבר על העתקה של אנטנות גלי צה"ל.

עמרם מצנע: לא, אני שואל לגבי המתקן כולו, האם יש בעיה?

עמרם מצנע: היו שתי אלטרנטיבות, אחת, מקום חדש ושם נתקענו לפני כמה שנים או שהאנטנות השונות המונחות במתקן הזה עוברות לכל מיני מקומות אחרים קיימים.

צביקה קרמן: המטרה היא להעביר את האנטנות למקומות קיימים במידה ואפשר, ואם לא נצטרך למצוא מקום חדש.

עמרם מצנע: אנחנו לא מדברים כבר על גלי צה"ל, את זה עזבנו אבל זו שאלה מאוד מכריעה, השאלה אם נתתם על זה תשובה כי אז זה חוזר למעגל סגור, כי הבעיה שאז נתקעו זה על המקום החדש של האנטנה.

שולי קניאס: אני שולי קניאס מאגף התקשוב במשרד הביטחון.

עמרם מצנע: את הבנת את השאלה שלי?

שולי קניאס: בוודאי.

שולי קניאס: אגף התקשוב עשה בחינה איך אנחנו מעבירים את מה שיש לנו כיום והגענו למסקנה שצריך לפחות שלושה אתרים חליפיים בחיפה, לא אתרים חדשים אלא אתרים קיימים שאנחנו כמובן נלביש את התשתיות שלנו שם.

שולי קניאס: זה בגדול.

עמרם מצנע: רגע, שנבין אתכם.

עמרם מצנע: לכם מוכרים שלושה אתרים שאתם יושבים שם עם אנטנות?

שולי קניאס: לא.

עמרם מצנע: אז של מי האתרים האלה?

עמרם מצנע: עשיתם כבר איזשהו מגע עם האתרים האלה?

עמרם מצנע: האם יש 3 אתרים מוכנים וידועים מבחינתכם?

שולי קניאס: בהיבט הטכני, מבחינה ראשונית, זה הדברים שאנחנו באגף התקשוב נערכים לכך, מה יכול לתת לנו כיסוי לכל מה שנדרש.

עמרם מצנע: זאת אומרת, גם אין תשובה לשאלה כמה זה עולה, אם לא יודעים לאן זה עובר.

עמרם מצנע: ,

צביקה קרמן: כרגע אנחנו באמת עוד לא יודעים להגיד כמה זה עולה.

עמרם מצנע: אדוני היושב ראש, אני מציע שמשרד הביטחון יתבקש לתת מחיר, כמה זה עולה.

עמרם מצנע: כי יכול להיות שאז אנחנו לפחות נלך ללחוץ באיזושהי דרך שלא תהיה התנייה בין התוכנית של המנוף הכלכלי לבין התחלת העבודה, כדי שהתהליך הזה יתחיל באיזושהי צורה.

עמרם מצנע: כפי שבדרך כלל יש הסכמים בין משרד הביטחון לאוצר שבו כשמסכמים על אתר מסויים שיוצא לשיווק, יש מנגנון שנותן את המקדמה והתהליך מתחיל להתגלגל ולא מחכים עד שיהיה מנוף כלכלי, זה ייקח הרבה שנים שם, אני אומר לך מניסיון.

עמרם מצנע: עד שיהיה מנוף כלכלי וכשיש מנוף כלכלי אז משרד ביטחון הולך לעשות דיון משא ומתן עם מלון דן או עם האוניברסיטה או עם בי"ח כרמל, אינני יודע איפה האתרים שלכם, ואז מתגלה שהאתרים לא מתאימים, אינני יודע.

עמרם מצנע: ככה זה הולך חזור והלוך כבר הרבה מאוד שנים.

עמרם מצנע: אני מבקש שתעשו הערכה כמה זה עולה.

צביקה קרמן: התהליך כבר התחיל בעצם הכנת הפרוגרמה ותחילת ההתייחסות לרצינות של פעולה מלאה כי בשום מקרה כזה לא היו נציגי אוצר מעורבים מלכתחילה על מנת לייצר את אותו כסף שאמור להגיע.

רומן ברונפמן: והיום הם מעורבים?

צביקה קרמן: אני אומר פעם נוספת.

צביקה קרמן: הם חברים בוועדה הזאת שאמורה להתכנס בקרוב והם אמורים להיות מעורבים.

רומן ברונפמן: זאת אומרת, נכון להיום הם לא מעורבים, אתה צופה שיהיו מעורבים?

עמרם מצנע: לא, הוועדה עוד לא התכנסה, זה מה שהוא אומר.

רומן ברונפמן: אוקי, שאלה.

רומן ברונפמן: אתה יכול לענות על שאלתו של חבר הכנסת מצנע, האם יש לכם הערכה כספית?

צביקה קרמן: אין לנו, אמרתי קודם.

עמרם מצנע: מתי נוכל לקבל הערכה כזאת?

אורי בלום: אני אורי בלום עוזר ראש העיר חיפה.

אורי בלום: אני רק רוצה להעיר בהקשר הזה.

אורי בלום: בדיון שנערך בלשכת ראש העיר ב-2 בפברואר 2005, הייתה התחייבות מפורשת של סמנכ"ל משרד הביטחון, ויקטור בר גיל, שאבקש לקבל אותה גם כאן, לכך שלאחר שהתוכנית הזאת תעבור את הוועדה המקומית, משרד הביטחון ייתן כבר מימון ביניים להעתקת האתר.

אורי בלום: כלומר לא נצטרך לחכות לאיזושהי העתקה בשלבים או המרה של יחידה ביחידה, יהיה מימון ביניים כבר לאחר שהתוכנית הזאת עוברת את הוועדה המקומית.

רומן ברונפמן: לך ידוע על ההבטחה הזאת?

צביקה קרמן: אני לא מכיר את ההבטחה הזאת.

רומן ברונפמן: זאת הבטחה שניתנה גם במהלך הישיבה בכנסת לפני כחצי שנה, היא רשומה בפרוטוקול הישיבות.

אבשלום דואק: אדוני, הבטחה שלטונית במעמד צו בית משפט במדינת ישראל, אלה החוקים שעל פי הם אנחנו מקיימים את המדינה הזאת, לא יתכן בשום פנים ואופן שאתם לא תכבדו אותנו.

צביקה קרמן: אם ההבטחה הזאת ניתנה במהלך הישיבה הקודמת בכנסת אני קטונתי מלסתור אותה.

רומן ברונפמן: אז איך תבצעו את זה אם אינכם יודעים הערכה כספית?

רומן ברונפמן: יש פה סתירה.

רומן ברונפמן: מתי תוכלו באמת, בהמשך לעמרם מצנע, להביא הערכה כספית על כל ההעתקה?

שולי קניאס: אנחנו נעביר את הנתונים אבל אני לא אומר אותם פה.

שולי קניאס: אני אולי פחות או יותר יודעת אבל זה לא חלוט וסגור.

שולי קניאס: יש לנו הערכה, יש עבודות שנעשות.

צביקה קרמן: יש עוד עשר שנים, חיכינו עשר שנים נחכה עוד עשר שנים.

יוסף מזון: בדיון אצל המנכ"ל אתם נקבתם בסכום.

יוסף מזון: נקבתם במפורש בהערכה של בין 9 ל 10 מיליון דולר.

עמרם מצנע: בסדר, זה מספר בשמיים כי אם לא צריך להקים אתר חדש המספרים אחרים לגמרי אבל מי שצריך בעצם להכין את העבודה זה אתם, משרד הביטחון, כי זה שילוב של האנטנות עצמן שזה נגיד הצבא ושכירת או חכירת האתרים.

צביקה קרמן: דבר ראשון זה נכון אבל זו ועדה משולבת, גם של אגף התקשוב והאוצר, נקבל הערכות מחיר כאלה ואחרות אצלנו והמדינה תבצע.

עמרם מצנע: האם סביר שתוך חודשיים אפשר לקבל פה הערכה, אבל הערכה מפורטת שבנוייה על בסיס תוכנית, לא על בסיס הערכה של כמה זה עולה?

צביקה קרמן: נשתדל להעביר את זה בתוך חודשיים אבל זה לא משהו שאני יכול להתחייב עליו בשנייה זאת.

עמרם מצנע: אתה יכול שכשתחזור חזרה לאחראים עליך לברר את התשובה.

צביקה קרמן: אני מבטיח להעביר תשובה לוועדה בתוך כמה זמן אנחנו מסוגלים להכין הערכה כספית.

עמרם מצנע: זאת אומרת תהיה לנו תשובה תוך שבוע תוך כמה זמן אפשר לקבל הערכה, לא הערכה בעצם אלא אומדן של עלות פירוק המתקן הזה.

רומן ברונפמן: ולו האומדן הראשוני.

צביקה קרמן: בתוך שבוע נעביר הערכה בתוך כמה זמן נוכל להעביר הערכה כספית.

עמרם מצנע: אני חוזר על בקשתי כי אני מכיר את העסק מכל הכיוונים.

עמרם מצנע: הוועדה רוצה אומדן שמבוסס על תוכנית, ותוכנית זה שיודעים לאיזה אתרים זה עובר, איזה אנטנות וכדומה.

עמרם מצנע: בסדר?

צביקה קרמן: זו הסיבה שאני מתחייב לזה,

עמרם מצנע: מאה אחוז אבל תזכרו שיש גם מתקנים שלא של הצבא.

צביקה קרמן: יש שם אתר של המשטרה שכבר קיבל מאיתנו הודעה לצאת מהמתקן.

יוסף מזון: ויש לו תאריכים?

צביקה קרמן: אין לו תאריך פינוי.

עמרם מצנע: מי עוד רוצה לדבר?

עמרם מצנע: אני עכשיו ממלא מקום.

יצחק שפירא: רציתי להעיר שאפרופו תאוריית הקונספירציה אני שומע מה שהאיש הזה אומר.

יצחק שפירא: לפני כ- 4 חודשים דיברתי עם העוזר של מנכ"ל משרד הביטחון והוא אמר לי שהתוכנית מוכנה, מונחת על שולחן השר לאישור, אז זה רק הערה לסדר.

אורי בלום: ברשות

אורי בלום: כם, הייתי רוצה לקבל תשובה גם מהמשרד לאיכות הסביבה.

אורי בלום: דבר ראשון אנחנו רואים בקביעות לאורך השנים שהקרינה היא לא עקבית, יש פיקים, יש שינויים בנקודות, הולכים עם מכשיר ובמדידה מסוימת יש חריגות, במדידה אחרת אין חריגות, זה משתנה יום יומיים אחרי זה ובעצם אני חושב שזה מעיד על כך שאין לנו שום שליטה לא על העוצמות של הקרינה ולא על היכן היא נופלת.

אורי בלום: אני הייתי רוצה להבין מה המשמעות לכך.

אורי בלום: בוא לצורך העניין לא נגדיר כאן מרפסת כאזור שמאוכלס ברציפות או לא מאוכלס ברציפות על פי הגדרות התקן.

אורי בלום: מה המשמעות לכך שיש פיק שנמדד על ידי תחנת הניטור שלכם שעולה מעל התקן שאתם מגדירים ונפל במשך כמה שעות על מרפסת ברחוב יקיניתון 51 והמדידה הזאת נערכה ב-28 באפריל 2005.

אורי בלום: אנחנו יודעים שהיה פיק, הפיק הזה היה של כמה שעות, הייתה שם חריגת קרינה, בוא לצורך העניין נניח שלא היו אנשים במרפסת, אני רוצה לשמוע את הניתוח שלכם לגבי מה המשמעות של זה.

סטיליאן גלברג: אין לזה משמעות בריאותית מבחינתנו.

סטיליאן גלברג: הסף שאנחנו קבענו זה הסעיף לסף שנקבע על ידי אירגון הבריאות העולמי כבלתי מזיק לחלוטין.

סטיליאן גלברג: אנחנו המשרד לאיכות הסביבה תפקידנו להוריד את החשיפה של האנשים למינימום אפשרי.

סטיליאן גלברג: אפשר להוריד מתחת לזה, זה עניין של הכנסת, הכנסת יכולה להחליט שתקשורת אלחוטית במדינת ישראל אסורה.

סטיליאן גלברג: לגיטימי לחלוטין, במקום להזיז אנטנות כל פעם ממקום למקום כדי לפתור בכל פעם בעיה של מישהו אחר.

סטיליאן גלברג: אין שום משמעות בריאותית לדבר הזה.

סטיליאן גלברג: השינויים תלויים בלוחות של האוויר, תלוי בטמפרטורה, תלוי בכל מיני פרמטרים.

יוסף מזון: זה יכול גם להיות 40 באותה מידה?

סטיליאן גלברג: לא, זה לא יכול להיות.

יוסף מזון: למה לא?

יוסף מזון: אם הגעת ל-20 ואתה אומר שאין לך קרינה אז למה לא 40?

סטיליאן גלברג: זה תלוי אם האנטנה של רדיו פועלת או לא פועלת.

סטיליאן גלברג: יש כל מיני פרמטרים.

סטיליאן גלברג: קל מאוד להכניס את האנשים לפאניקה, מה עוד שזה לגיטימי לחלוטין.

סטיליאן גלברג: יש לך דירה אתה לא רוצה שמול הפרצוף, תהיה אנטנה גדולה באמצע.

סטיליאן גלברג: עיריית חיפה עושה קולות של מאוד מודאגת, מאוד מעורבת, אני לא ראיתי שהם רכשו מכשיר למדידת קרינה מאיגוד ערים של חיפה.

סטיליאן גלברג: הם נשענים על הציוד של המשרד לאיכות הסביבה ועושים קולות מאוד צורמים על זה שאנחנו לוקחים תחנה שמשרתת 400,000 איש למרות שהתפוצה של שכונת אלמוגי, הם מגיעים כל יום לראש העיר.

עמרם מצנע: האם אתם יודעים מאיזה אנטנות בצורה מדויקת יש את החריגה הזאת?

סטיליאן גלברג: כן בהחלט.

עמרם מצנע: מאיזה אנטנות?

סטיליאן גלברג: מאנטנות של גלי צה"ל.

עמרם מצנע: איזה, AM' FM ?

סטיליאן גלברג: AM כבר סגורה מזמן.

עמרם מצנע: למה אם אנטנה מסוימת חורגת אין הוראה מיידית להפסיק את השיבוש בה?

סטיליאן גלברג: מכיוון שהיא לא חורגת.

סטיליאן גלברג: אם היא הייתה חורגת היינו מפסיקים.

סטיליאן גלברג: חבר הכנסת מצנע, יותר מזה, כשאנחנו חשדנו שהאנטנות נמצאות במצב של חוסר שליטה, הייתה גם לנו תחושה מסויימת, נעשה שם תיקון, הם לא ידעו, אולי לא דיווחו על התיקון הזה, הייתה החלפה של אנטנות, אנחנו הוצאנו הוראה להפסיק את הפעולות של האנטנות.

אסף חייט: אני רוצה לחדד את הנקודה שדיברתם עליה עכשיו והשאלה היא שוב אליך, נציג המשרד לאיכות הסביבה.

אסף חייט: יש שם אנטנות שמשדרות בתדרים שעד כמה שאני יודע, המתקנים שלכם לא מסוגלים למדוד, מעל 2 ג'יגה, מעל 3 ג'יגה, רוחב מסויים, זאת אומרת יכול להיות שיש שם קרינה שאתם לא יודעים שהיא קיימת כי המכשיר שלכם, אולי בגלל בעיות כספיות, זה כנראה מאוד יקר להשיג את המכשירים שיודעים למדוד את התדרים האלה, אתם לא יכולים למדוד.

אסף חייט: אז אולי יש קרינה אבל אף אחד פה לא יודע מזה.

אסף חייט: אגב האנטנות שאני מדבר עליהן הן אנטנות עם עוצמות אדירות.

סטיליאן גלברג: אני אסביר לך.

סטיליאן גלברג: הציוד שיש לנו מודד עד 3 ג'יגה הרץ.

סטיליאן גלברג: לא מעבר לכך.

סטיליאן גלברג: מעבר ל-3 ג'יגה הרץ זה גלי מיקרו גל.

סטיליאן גלברג: נניח שיש שם אנטנה שמשדרת בעוצמות אדירות במיקרו גל.

סטיליאן גלברג: מדובר על אלומה צרה מאוד, זה כמו לייזר.

יצחק שפירא: יש אונות צד שמשפיעות.

סטיליאן גלברג: לא למיקרו גל.

סטיליאן גלברג: זה נכון לסלולר, זה נכון ל-FM לא למיקרו גל.

סטיליאן גלברג: המיקרוגל זה כמו לייזר.

סטיליאן גלברג: אם משהו אפילו דף נייר יושב שם, אין להם תקשורת לזה.

אבשלום דואק: אני רוצה לומר משהו, אני רוצה לצטט ממכתב שאתה סטיליאן גלברג כותב מה-31 למרץ 2005.

אבשלום דואק: "בעקבות שינוי בלתי מתואם שהשלכותיו על בטיחות הקרינה לא נבדקו מראש נוצר מצב של היעדר אמון בין מפעילי מתקן השידור הנמצא בשכונת המגורים ובסמוך לשימושי קרקע רגישים.

אבשלום דואק: במילים אחרות בעצם מה שאתה אומר הוא שיש איזשהו חוסר קשר בין זרועות, אנחנו נופלים בין הכיסאות.

אבשלום דואק: אם אתה אומר כזה דבר, אני חושב שחברי שזה בשליטתו, יוכל לתת לי תשובה או להסביר לי איך זה ייתכן, מפורשות לא הזזתם, ד"ר גלברג אומר מפורשות שיש חוסר תיאום.

אבשלום דואק: חברים, הכיצד?

איציק פסטרנק: אני איציק פסטרנק, ראש המחלקה הטכנית בגלי צה"ל.

איציק פסטרנק: אני האיש שמשתמש במשדרים האלה ומי שנותן לי שירות הוא אגף התקשוב ואני עובד איתם כלקוח שלהם בתוך הצבא, אני גם לקוח, מה לעשות.

איציק פסטרנק: הם לבקשתנו עשו עבודה לשיפור השידור לתושבים והזיזו את האנטנה.

איציק פסטרנק: אני לא הזזתי בזמן שהוא אמר, כל הנושא התעורר כשהגענו לוועדה הזאת בגלל שהזזתי ביוזמתי כי רציתי לזוז לאנטנה אחרת, אנשים ראו אותי עובד שם ואז התחילה המהומה.

יוסף מזון: אז לקחת את הקרינה והזזת אותה.

איציק פסטרנק: אני הקשבתי וכיבדתי אותך ולא יעזרו לך הצעקות גם אני יודע לצעוק.

איציק פסטרנק: מה שאמר מר שפירא זה פשוט לא נכון, נקודה.

עמרם מצנע: התשובה ברורה.

עמרם מצנע: כמה עולה מערכת המדידה?

סטיליאן גלברג: 60 אלף שקל.

עמרם מצנע: מונה נעמה, את מאיגוד הערים לאיכות הסביבה, לאגוד ערים לאיכות הסביבה אין מכשיר?

מונה נעמה: אין מכשיר.

עמרם מצנע: למה אתם לא קונים?

מונה נעמה: מה שחשבו המנהלים שלי זה שהם יקנו את המכשיר כשיאושר החוק עזר ואז יהיה להם מהיכן לגבות כסף לנושא הזה, זה מה שאני יודעת.

עמרם מצנע: 60 אלף שקל אתם לא יכולים לקנות?

מונה נעמה: אבל זה לא פותר את הבעיה.

עמרם מצנע: אבל לפחות את הבעיה של המדידה.

אבשלום דואק: אני אקבל תשובה לגבי מכתבו של אדוני שיסביר לי איך בדיוק נוצר המצב הזה?

עמרם מצנע: אנחנו צריכים לסיים.

אורי בלום: שאלה אחרונה לד"ר סטיליאן, ברשותך.

אורי בלום: האם הנתונים שהוצגו פה כלומר אותו דו"ח שמדד פיקים של קרינה שקורה פה, ועצם העובדה שאתה בעצמך מודה שבהתחלה לא הייתה לגל"צ שליטה על האנטנה ועכשיו אולי יש להם ואולי אין להם, ועצם העובדה, שכמו שאני מתרשם כרגע, יש פה איזושהי מערכת אמון בין המשרד לאיכות הסביבה למשרד הביטחון שהופרה בכך שהיה איזשהו תיקון שבא לידי ביטוי בכך שמשרד הביטחון ירכוש את האנטנות ויממן עבורם.

אורי בלום: האם לאור כל הנתונים האלה שנמצאים ברשותך פלוס עיקרון הזהירות המונעת, אתם לא רואים מקום להוציא צו אישי ולסגור את גלגל"צ?

סטיליאן גלברג: לא.

עמרם מצנע: חברים, הוא ענה על השאלה הזאת בצורה מפורשת, מאחר ואין חריגה מהתקנים כפי שהם מבינים אותם הם לא יכולים להוציא צו סגירה, זו הייתה תשובה לפי דעתי ברורה מאוד.

סטיליאן גלברג: דרך אגב, אני נוסע באופניים ותמיד יש לי חשש שמי שנוסע 120 ק"מ בשעה יהרוג אותי.

סטיליאן גלברג: יחד עם זאת אני לא אוציא צו נגד אלו שנוסעים 120 קמ"ש,

יוסף מזון: אני רוצה שיהיה ברור, מתכוונים להחזיר את תחנת הניטור לבית הספר או לא?

סטיליאן גלברג: התחנה צריכה לשרת 400,000 איש שלא פחות חשובים מכם.

יוסף מזון: אוקי, התשובה הזאת זו החלטה שלך?

יוסף מזון: כדי שאדע אם לתבוע אותך אישית.

יוסף מזון: אני רוצה לדעת את מי אני הולך לתבוע בבית המשפט.

סטיליאן גלברג: זו החלטה שנקבעה על ידי המנכ"ל המשרד לאיכות הסביבה.

עמרם מצנע: אני רוצה להגיד את הדברים הבאים לסיכום.

עמרם מצנע: ראשית, אני ממליץ לעיריית חיפה באמצעות אגד ערים לאיכות סביבה לקנות מכשירי ניטור.

עמרם מצנע: זו אחריות ישירה שלכם כלפי האזרחים.

עמרם מצנע: כן מדינה לא מדינה, זה מחירים לא בשמיים, אגד ערים לאיכות סביבה, לפי מיטב ידיעתי, אין לו שום בעיה לעשות את זה, זה דבר ראשון, כדי שהתושבים יקבלו לפחות נתונים מהימנים, יומיים על מצב הקרינה.

עמרם מצנע: דבר שני, אני מבקש מהמשרד לאיכות הסביבה לבחון את הכלל הנקוט בידיו שמרפסת לא כלולה כחלק מתוך שטח המגורים.

עמרם מצנע: לפי דעתי ראוי שזה יהיה חלק מתוך אותו תקן של יחידת הדיור עצמה כולה.

עמרם מצנע: אני מבקש שתבחנו את זה.

עמרם מצנע: דבר שלישי, אני מבקש שבמידה והבדיקות השוטפות האלו יצביעו שהתקן מופר, שאתם תוציאו צו סגירה לאנטנה, כי זו סמכותם המלאה.

סטיליאן גלברג: אין לנו סמכות על כוחות הביטחון.

עמרם מצנע: בזמנו באמת הייתה פה הסכמה שלא בכפייה על אנטנת ה AM .

עמרם מצנע: האם מקובל עליכם שאם יש חריגה מהכללים של המשרד לאיכות הסביבה, אם הוא יאמר שיש חריגה לסגור את האנטנה?

איציק פסטרנק: אני מייצג את הצבא פה, לפי מה שאני יודע הצבא עושה את העבודה ועד היום כל חריגה שהתלוננו וקיבלנו הנחיות מהמשרד לאיכות הסביבה הצבא פעל לעמוד בתקן כך שלא נהייה בחריגה, וגם כשהתושבים התלוננו וטענו שיש חריגה, אנחנו הורדנו הספק.

איציק פסטרנק: אני לא יודע אם אנחנו צריכים לסגור אבל להוריד הספק תמיד אפשר.

עמרם מצנע: הוועדה רשמה בפניה את ההודעה של משרד הביטחון שבתוך 3 חודשים צפוייה האנטנה של גלי צה"ל לעבור מהמקום.

צביקה קרמן: 6 חודשים.

עמרם מצנע: אני שמעתי 3 חודשים.

עמרם מצנע: אוקי, תוך 6 חודשים אנטנת גלי צה"ל עוברת מהמקום.

עמרם מצנע: דרך אגב, לאן היא עוברת?

שולי קניאס: למתקן של בזק.

עמרם מצנע: הוועדה רשמה לעצמה את העניין הזה.

מונה נעמה: מתקן בזק בגבעת הר אדר.

עמרם מצנע: זה רחוק מבנייני מגורים.

עמרם מצנע: דבר נוסף רשמנו לעצמנו והוא שתוך שבוע אתה צביקה קרמן ממשרד הביטחון נותן תשובה מהו המועד שתתנו הערכה על אומדן, על פי תוכנית, של סגירת המתקן כולו.

צביקה קרמן: העתקת המתקן.

צביקה קרמן: סגירת מתקן זה אומר השבתה טוטלית מכל מה שקיים ושום דבר לא עובד בשום מקום.

צביקה קרמן: העתקת מתקן זה עלויות אחרות.

עמרם מצנע: אורי, אתם אני מבין עומדים בראש הוועדה.

עמרם מצנע: מתי הישיבה הבאה של הוועדה?

אורי בלום: הישיבה הבאה של הוועדה נקבעה למיטב ידיעתי לשבוע הבא.

עמרם מצנע: אז אתם תדווחו לוועדה בכינוס הבא שלה מה התקדם בוועדה הזו שמטרתה בעצם לעשות שינוי ייעוד למתחם כולו ולמנף את היכולת לממן את ההעברה הזאת.

עמרם מצנע: חברים, הישיבה סגורה.